РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/188-24

23. децембар 2024. године

Б е о г р а д

ЗАПИСНИК

СА 25. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-  
ИМУНИТЕТСКА ПИТАЊА, ОДРЖАНЕ 23. ДЕЦЕМБРА 2024. ГОДИНЕ

Седница је почела у 13,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Дане Станојчић, Александар Југовић, Горан Милић, Стефан Китановић, Ћорђе Комленски, Бранимир Јовановић, Бранко Лукић, Јелена Милошевић и Драгана Ракић.

Седници нису присуствовали чланови Одбора: Милољуб Албијанић, Снежана Пауновић, Мирослав Алексић, Стефан Јањић и Војислав Михаиловић.

Седници je присуствоваo Зоран Стојановић, заменик члана Војислава Михаиловића.

Седници су, на позив председника Одбора, присуствовали и Марина Шуковић, помоћник генералног секретарa и Милош Прошић, начелник Одељења за људске ресурсе.

Председник Одбора је образложио да је непосредно после сазивања седнице, Одбору доставаљен захтев Томислава Јанковића, народног посланика, за прибављање позитивног мишљења за обављање другог посла.

На предлог председника, Одбор је једногласно прихватио предлог за допуну дневног реда разматрањем наведеног захтева, као 5. тачком.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1 - 4. предложеног дневног реда.

На предлог председника, Одбор је једногласно прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника једногласно утврдио допуњени дневни ред 25. седнице Одбора, у целини:

Дневни ред:

- Усвајање записника са 24. седнице Одбора -

1. Давање сагласности на Правилник о унутрашњем уређењу и систематизацији радних места у Служби Народне скупштине (03 Број: 02-3091/24 од 20. децембра 2024. годину);
2. Разматрање захтева Милимира Вујадиновића, народног посланика, за прибављање позитивног мишљења за обављање друге јавне функције (21 број 02-3084/24 од 19. децембра 2024. године);
3. Доношење одлуке о усмеравању средстава из Фонда солидарности Народне скупштине;
4. Спровођење члана 9. став 6. Закона о буџету Републике Србије за 2025. годину (''Службени гласник РС'', број 94/24);
5. Разматрање захтева Томислава Јанковића, народног посланика, за прибављање позитивног мишљења за обављање другог посла.

\* \* \*

Пре преласка на рад по утврђеном дневном реду Одбор је једногласно, без примедаба, усвојио записник са 24. седнице Одбора.

Прва, Друга, Трећа и Четврта: Давање сагласности на Правилник о унутрашњем уређењу и систематизацији радних места у Служби Народне скупштине (03 Број: 02-3091/24 од 20. децембра 2024. годину); Разматрање захтева Милимира Вујадиновића, народног посланика, за прибављање позитивног мишљења за обављање друге јавне функције (21 број 02-3084/24 од 19. децембра 2024. године); Доношење одлуке о усмеравању средстава из Фонда солидарности Народне скупштине; Спровођење члана 9. став 6. Закона о буџету Републике Србије за 2025. годину (''Службени гласник РС'', број 94/24)

Пре него што је отворио расправу, председник Одбора је дао уводне напомене у вези са тачкама дневног реда.

Поводом 1. тачке дневног реда подсетио је да је Одбор, у складу са тачком 11) Одлуке о организацији и раду Службе Народне скупштине овлашћен да даје сагласност на Правилник о унутрашњем уређењу и систематизацији радних места у Служби Народне скупштине. Напоменуо је да ће Марина Шуковић, помоћник генералног секретара, детаљније образложити Правилник о унутрашњем уређењу и систематизацији радних места у Служби Народне скупштине, када буде отворена расправа.

У вези са 2. тачком дневног реда, појаснио да се ради о захтеву народног посланика Милимира Вујадиновића за прибављање позитивног мишљења да уз функцију народног посланика који није на сталном раду у Народној скупштини, обавља и функцију директора Гарантног фонда Аутономне покрајине Војводина. Обавестио је и да је Вујадиновић приложио допис Агенције за спречавање корупције (којој се претходно обратио) да у обављању ових функција нема сукоба интереса.

У вези са тачком 3. обавестио је да се у Фонд солидарности Народне скупштине, који је основан Одлуком Одбора за административно-буџетска и мандатно-имунитетска питања, усмеравају средства од казни које су изречене народним посланицима због повреде реда на седници Народне скупштине. Информисао је присутне да је дугогодишња пракса Одбора да се новчана средства из овог Фонда усмеравају као помоћ Епархији рашко-призренској, Манастир Грачаница - „Народним кухињама на Косову и Метохији“ и Буџетском фонду у сврху лечења деце и младих оболелих од тешких болести које се не могу успешно лечити у Републици Србије, ради њиховог лечења у иностранству; да према извештају Одељења за буџетске послове, Фонд солидарности Народне скупштине на дан 20. децембар 2024. године расположе са 510.102,96 динара; да предложе да се по половина расположивих средстава усмери наведеним примаоцима.

У вези са тачком 4. обавестио је да је Законом о буџету Републике Србије прописано је да ће се у 2025. години запосленима код осталих корисника буџетских средстава плате повећати за 8%, почев од плате за јануар 2025. године, те је потребно да Одбор својом одлуком спроведе наведену законску одредбу.

\* \* \*

Након уводног излагања, председник Одбора је дао реч Марини Шуковић, помоћнику генералног секретара која је укратко образложила разлоге због којих је постојала потреба да се донесе нов Правилник о унутрашњем уређењу и систематизацији радних места у Служби Народне скупштине. Посебно је указала на разлоге за образовање новог сектора у Служби Народне скупштине под називом: “Сектор за подршку рада Републичке изборне комисије“, који ће бити организован у четири одељења а запослени ће обављати послове који се односе на рад Републичке изборне комисије. Поменути сектор је образован на препоруку ОДИХРА, према којој је неопходно је увођење посебне, сталне службе, која би пружала стручну подршку Републичкој изборној комисији, будући да су до сада стручну помоћ Републичкој изборној комисији пружали запослени Народне скупштине, уз своје редовне активности.

Дискусије није било.

Одбор је у складу са чланом 157. став 2. Пословника, одлучивао о свакој тачки дневног реда појединачно.

Одбор је поводом Прве тачке дневног реда, на предлог председника, већином гласова донео Одлуку о давању сагласности на Правилник о унутрашњем уређењу и систематизацији радних места у Служби Народне скупштине.

Одбор је поводом Друге тачке дневног реда, на предлог председника, већином гласова, прихвати захтев и дао позитивно мишљење Милимиру Вујадиновићу да уз функцију народног посланика обавља и функцију директора Гарантног фонда Аутономне покрајине Војводина.

Одбор је поводом Треће тачке дневног реда, на предлог председника, једногласно донео Одлуку о усмеравању средстава из Фонда солидарности Народне скупштине и то по 255.051,48 динара Епархији рашко-призренској, манастир Грачаница - „Народним кухињама на Косову и Метохији“ и Буџетском фонду у сврху лечења деце и младих оболелих од тешких болести које се не могу успешно лечити у Републици Србије, ради њиховог лечења у иностранству.

Одбор је поводом Четврте тачке дневног реда, на предлог председника, једногласно донео Одлуку о висини основице за обрачун и исплату плате за председника Републике, народне посланике и именована лица у служби председника Републике и Служби Народне скупштине.

Пета тачка: Разматрање захтева Томислава Јанковића, народног посланика, за прибављање позитивног мишљења за обављање другог посла

Председник Одбора је појаснио да се народни посланик Томислав Јанковић обратио захтевом за прибављање позитивног мишљења из члана 46. Закона о Агенцији за спречавање корупције за обављање другог посла, на основу уговора о допунском раду, који је приложио уз захтев.

Дискусије није било.

Одбор је на предлог председника, већином гласова, прихватио захтев народног посланика Томислава Јанковића и дао позитивно мишљење за обављање другог посла.

\* \* \*

Седница је завршена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов